31997D0426
L 183/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 25 юни 1997 година
относно определяне на специфични условия, регулиращи вноса на рибни продукти и продукти от аквакултури с произход от Австралия
(текст от значение за ЕИП)
(97/426/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/493/ЕИО на Съвета от 22 юли 1991 г. относно здравните изисквания за производството и пускането на пазара на рибни продукти (1), последно изменена с Директива 95/71/ЕО (2), и по-специално член 11 от нея,
като има предвид, че група от експерти на Комисията е посетила Австралия с цел да проверят условията, при които рибните продукти се произвеждат, съхраняват и експедират към Общността;
като има предвид, че разпоредбите в австралийското законодателство относно здравните инспекции и мониторинга на рибните продукти могат да бъдат считани за равностойни на посочените в Директива 91/493/ЕИО;
като има предвид, че в Австралия Department for Primary Industries and Energy - Australian Quarantine and Inspection Service (AQIS) е в състояние да осъществява ефективен контрол по прилагането на действащото законодателство;
като има предвид, че процедурата за получаване на здравен сертификат, посочен в член 11, параграф 4, буква a) от Директива 91/493/ЕИО трябва да обхване и определянето на образец на сертификат, минималните изисквания по отношение на езика/езиците, на който/които трябва да се съставя, и длъжността на лицето, оправомощено да го подписва;
като има предвид, че съгласно член 11, параграф 4, буква б) от Директива 91/493/ЕИО маркировка следва да се постави върху опаковките на рибните продукти, съдържаща името на третата страна и номер на одобрение на предприятието по произход;
като има предвид, че съгласно член 11, параграф 4, буква в) от Директива 91/493/ЕИО трябва да бъде съставен списък на одобрените предприятия; като има предвид, че този списък трябва да бъде изготвен въз основа на съобщение от AQIS до Комисията; като има предвид, че Министерството на здравеопазването следва да гарантира спазването на разпоредбите, установени в този смисъл в член 11, параграф 4 от Директива 91/493/ЕИО;
като има предвид, че AQIS е предоставила официални уверения относно спазването на правилата, посочени в глава V от приложението към Директива 91/493/ЕИО, и относно изпълнението на изискванията, еквивалентни на установените в посочената директива, за одобрение на предприятията;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Department for Primary Industries and Energy - Australian Quarantine and Inspection Service (AQIS) е признат за компетентен орган в Австралия относно проверката и удостоверяването на обстоятелството, че рибните продукти съответстват на изискванията на Директива 91/493/ЕИО.
Член 2
Рибните продукти и продуктите от аквакултури с произход от Австралия трябва да отговарят на следните условия:
1.
всяка пратка трябва да бъде придружена с номериран оригинален здравен сертификат, надлежно попълнен, подписан, датиран и съставен от една-единствена страница, в съответствие с посочения образец в приложение А по-долу;
2.
продуктите трябва да са от одобрените предприятия, изброени в списъка към приложение Б по-долу;
3.
с изключение на случаите на замразени рибни продукти в насипно състояние, предназначени за производството на консервирани храни, всички опаковки трябва да съдържат думата Australia и одобрения номер на предприятието по произход, изписани с незаличими букви.
Член 3
1. Сертификатът, посочен в точка 1 на член 2, трябва да бъде съставен на поне един от официалните езици на държавата-членка, където се осъществяват проверките.
2. Сертификатът трябва да съдържа името, длъжността и подписа на представителя на AQIS, а също така и официалния печат на въпросната служба в цвят, който е различен от онзи на другите обозначения в сертификата.
Член 4
Настоящото решение се прилага от 1 септември 1997 г.
Член 5
Адресати на настоящото решение са държавите-членки.
Съставено в Брюксел на 25 юни 1997 година.